CELEX: 32021R1962
Language: lv
Date: 2021-08-12 00:00:00
Title: Komisijas Deleģētā regula (ES) 2021/1962 (2021. gada 12. augusts), ar ko labo VI pielikumu Eiropas Parlamenta un Padomes Regulai (EK) Nr. 1272/2008 par vielu un maisījumu klasificēšanu, marķēšanu un iepakošanu (Dokuments attiecas uz EEZ)

12.11.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 400/16
               
            
         KOMISIJAS DELEĢĒTĀ REGULA (ES) 2021/1962
         (2021. gada 12. augusts),
         ar ko labo VI pielikumu Eiropas Parlamenta un Padomes Regulai (EK) Nr. 1272/2008 par vielu un maisījumu klasificēšanu, marķēšanu un iepakošanu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (EK) Nr. 1272/2008 (2008. gada 16. decembris) par vielu un maisījumu klasificēšanu, marķēšanu un iepakošanu un ar ko groza un atceļ Direktīvas 67/548/EEK un 1999/45/EK un groza Regulu (EK) Nr. 1907/2006 (1), un jo īpaši tās 37. panta 5. punktu,
         tā kā:
         
                     (1)
                  
                  
                     Verifikācijā ir atklātas kļūdas Regulas (EK) Nr. 1272/2008 VI pielikumā. Ar Komisijas Deleģēto regulu (ES) 2020/217 (2), ar kuru grozīts minētais pielikums, tā 3. daļas 3. tabulā tika pievienotas vairākas vielas. Ierakstos par vielām pentakālija 2,2′,2″,2‴,2″″-(etān-1,2-diilnitrilo)pentaacetātu, N-karboksimetiliminobis(etilēnnitrilo)tetra(etiķskābi) un pentanātrija (karboksilatometil)iminobis(etilēnnitrilo)tetraacetātu ir ar signālvārdu saistītas kļūdas. Šīs vielas cita starpā ir klasificētas par konkrēta mērķorgāna 2. kategorijas toksikantu (atkārtota ekspozīcija), un tāpēc tās būtu jāmarķē saskaņā ar Regulas (EK) Nr. 1272/2008 I pielikuma 3. daļas 3.9.5. tabulu, izmantojot signālvārdu “Uzmanību”, kas atbilst signālvārda kodam “Wng”. Tomēr Deleģētajā regulā (ES) 2020/217 attiecībā uz minētajām vielām kļūdaini norādīts signālvārda kods “Dgr” (saīsinājums no vārda “danger” jeb bīstami). Minētās kļūdas būtu jālabo.
                  
               
                     (2)
                  
                  
                     Tāpēc Regula (EK) Nr. 1272/2008 būtu attiecīgi jālabo.
                  
               
                     (3)
                  
                  
                     Deleģētās regulas (ES) 2020/217 noteikumus, kuros ir kļūda, piemēro no 2021. gada 1. oktobra, tāpēc arī to labojums būtu jāpiemēro no minētā datuma.
                  
               
                     (4)
                  
                  
                     Tāpat, lai atspoguļotu Deleģētās regulas (ES) 2020/217 noteikumus, būtu piegādātājiem jāatļauj ar šo regulu izdarītos labojumus vielām un maisījumiem brīvprātīgi piemērot pirms tās piemērošanas dienas.
                  
               
                     (5)
                  
                  
                     Lai izvairītos no liekām izmaksām, nevajadzētu prasīt piegādātājiem mainīt to vielu un maisījumu marķējumu un iepakojumu, kas laisti tirgū saskaņā ar Regulu (EK) Nr. 1272/2008 pirms šīs regulas stāšanās spēkā. Tā kā kļūdainais signālvārda kods atbilst augstākai bīstamības klasei, atbilstošā signālvārda saglabāšana marķējumā nepazemina cilvēku veselības aizsardzības līmeni,
                  
               IR PIEŅĒMUSI ŠO REGULU.
         
            1. pants
            Regulas (EK) Nr. 1272/2008 VI pielikuma 3. daļas 3. tabulas septītajā slejā “Piktogrammas, signālvārda kods” attiecībā uz ierakstiem par pentakālija 2,2′,2″,2‴,2″″-(etān-1,2-diilnitrilo)pentaacetātu, N-karboksimetiliminobis(etilēnnitrilo)tetra(etiķskābi) un pentanātrija (karboksilatometil)iminobis(etilēnnitrilo)tetraacetātu signālvārda kodu “Dgr” aizstāj ar signālvārda kodu “Wng”.
         
         
            2. pants
            Tādu vielu vai tās saturošu maisījumu marķējums vai iepakojums, kurus piegādātāji saskaņā ar Regulu (EK) Nr. 1272/2008 tirgū laiduši pirms 2021. gada 15. novembra, tiem nav jāmaina tā, kā norādīts 1. pantā.
         
         
            3. pants
            Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2021. gada 1. oktobra.
            Atkāpjoties no šā panta otrās daļas, šīs regulas 1. pantā minētās vielas, kā arī vielas un maisījumus, kas tās satur, pirms 2021. gada 1. oktobra drīkst klasificēt, marķēt un iepakot saskaņā ar Regulu (EK) Nr. 1272/2008, kas labota ar šo regulu.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 12. augustā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 353, 31.12.2008., 1. lpp.
         
         
            (2)  Komisijas Deleģētā regula (ES) 2020/217 (2019. gada 4. oktobris), ar ko, to pielāgojot zinātnes un tehnikas attīstībai, groza Eiropas Parlamenta un Padomes Regulu (EK) Nr. 1272/2008 par vielu un maisījumu klasificēšanu, marķēšanu un iepakošanu, kā arī minēto regulu labo (OV L 44, 18.2.2020., 1. lpp.).